Broj: 711-I-860-M-150/22-03-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Petrane Brečić, ravnateljice Klinike za psihijatriju Vrapče, za davanjem mišljenja Povjerenstva**,na 164. sjednici održanoj dana 22. ožujka 2022.g. daje sljedeće

**MIŠLJENJE**

**Sukladno odredbi članka 17. stavka 2. ZSSI-a, obveznica Petrana Brečić, ravnateljica Klinike za psihijatriju Vrapče, može istovremeno uz profesionalno obnašanje navedene javne dužnosti obavljati poslove vještačenja u liječničkim vijećima u okviru Ministarstva hrvatskih branitelja, budući da navedene poslove neće obavljati u smislu redovitog i stalnog zanimanja, te za njihovo obavljanje smije primiti naknadu, koju je dužna prijaviti u imovinskoj kartici.**

 Obrazloženje

Zahtjev za davanjem mišljenja Povjerenstva podnijela je obveznica Petrana Brečić, ravnateljica Klinike za psihijatriju Vrapče. U Povjerenstvu zahtjev je zaprimljen 17. ožujka 2022. pod poslovnim brojem 711-U-3710-M-150/22-01-1, povodom kojeg se vodi predmet broj M-150/22.

Člankom 3. stavkom 1. podstavkom 65. ZSSI/21-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je obveznica Petrana Brečić povodom obnašanja dužnosti ravnateljice Klinike za psihijatriju Vrapče, kojoj je osnivač Grad Zagreb, dužna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je, kako bi se u potpunosti realizirale mjere predviđene Zakonom o hrvatskim braniteljima iz Domovinskog rata i članovima njihovih obitelji, Zakonom o izmjenama i dopunama tog Zakona, koji je stupio na snagu 31. srpnja 2021., ukinuta prethodna stručna procjena, a postupak vještačenja preuzela su liječnička vijeća oformljena u okviru Ministarstva hrvatskih branitelja. Obveznica navodi da su liječnička vijeća nadležna i za vještačenje prema Zakonu o civilnim stradalnicima iz Domovinskog rata, koji je stupio na snagu 31. srpnja 2021. Nadalje, obveznica ističe da uzimajući u obzir odredbe novog ZSSI-a, traži od Povjerenstva odgovor na pitanje smije li ravnatelj zdravstvene ustanove biti član prethodno navedenih liječničkih vijeća i smije li za svoj rad u tim vijećima primati naknadu. Nadalje, obveznica navodi da je u radu predmetnih vijeća sudjelovala još prije stupanja na dužnost ravnateljice te da je isključivo riječ o stručnom radu koji nikako ne može utjecati na obavljanje dužnosti ravnatelja.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 182. Zakona o hrvatskim braniteljima iz Domovinskog rata i članovima njihovih obitelji („Narodne novine“, broj 121/17, 98/19, 84/21 ) propisano je da nalaz i mišljenje u prvostupanjskom postupku daje prvostupanjsko liječničko vijeće sastavljeno od triju liječnika specijalista. Stavkom 2. i 3. istog članka propisano je da nalaz i mišljenje prvostupanjskog vijeća, kojim su utvrđene činjenice za stjecanje prava prema tom Zakonu, prije donošenja prvostupanjskog rješenja kojim se priznaje pravo iz navedenog Zakona, podliježe reviziji liječničkog vijeća sastavljenog od pet liječnika specijalista te da nalaz i mišljenje u drugostupanjskom postupku, povodom žalbe izjavljene na prvostupanjsko rješenje koja se odnosi na nalaz i mišljenje u prvostupanjskom postupku, daje drugostupanjsko liječničko vijeće sastavljeno od pet liječnika specijalista.

Nadalje, stavkom 4. istog članka propisano je da predsjednike i članove liječničkih vijeća iz stavaka 1. – 3. ovoga članka imenuje odlukom ministar i određuje sjedište i područje rada vijeća.

Povjerenstvo zaključuje kako se u konkretnom slučaju radi o poslovima medicinskog vještačenja od strane obveznice kao liječnika koje obveznica može obavljati, ali ne kao redovito i stalno zanimanje iz članka 17. stavka 2. ZSSI-a, već kao druge poslove koje obveznica može povremeno i privremeno obavljati istodobno s obnašanjem javne dužnosti te za to primati naknadu, pri čemu je dužna tako ostvarenu naknadu navesti u imovinskoj kartici.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Petrana Brečić, putem e-maila
2. Objava na internetskoj stranici Povjerenstva
3. Pismohrana